Man kritiek ná skietery by onderneming aan Oos-Randŉ Helikopterambulans is na die toneel ontbied. (Foto: Verskaf) ŉ Kantoorwerker is in ŉ kritieke toestand nadat ŉ onbekende aantal vermeende rowers op ŉ sakeonderneming in Germiston aan die Oos-Rand toegeslaan het. ŉ 40-jarige man is in die voorval geskiet. Volgens Shawn Herbst, woordvoerder van Netcare 911, is paramedici Dinsdagoggend na ŉ onderneming in Meadowdale ontbied waar ŉ man beseer is in ŉ skietvoorval. “Die pasiënt het ŉ skietwond aan sy maag opgedoen en het baie bloed verloor.” Paramedici het daarin geslaag om die man op die toneel te stabiliseer, maar sy toestand het vinnig versleg. “Weens die erns van sy beserings is ŉ helikopterambulans na die toneel ontbied wat hom na ŉ hospitaal geneem het,” het Herbst gesê. Die polisie was op die toneel en ondersoek die saak verder. Maroela Media het by die polisie navraag gedoen, maar dié het gesê hulle kan nie kommentaar lewer as hulle nie ŉ saaknommer het nie.